Ministrul lituanian al Apărării și-a depus demisia din funcție, cerută de primul ministru dna Ingrida Simonyte. Aceasta și-a justificat măsura prin dorința de a avea mai multă eficiență în domeniul militar devenit crucial după declanșarea războiului din Ucraina. Această știre, relatează corespondenta RFI la Vilnius, a fost o surpriză, devenind publică vineri seară târziu printr-un comunicat laconic purtând semnătura dnei prim-ministru. Sâmbătă, dna premier a făcut unele precizări pe rețelele de socializare pentru a calma spiritele. Demisia, a spus ea, nu este legată de o schimbare bruscă a situației securitare a țării, ci a fost determinată de dorința primului ministru de a avea mai multă eficiență în activitatea Ministerului Apărării, motiv pentru care "l-a rugat pe ministrul în funcție, Arvydas Anusauskas, să demisioneze". Înțelegând că fără susținere politică nu mai poate avansa, el a acceptat să demisioneze, dar surprins negativ de maniera în care a fost tratat.
O agendă preelectorală încărcată
Agenda legată de domeniul Apărării este foarte încărcată până la alegerile legislative din toamna acestui an. Trebuie pregătită sosirea brigăzii germane de 5.000 militari, până în 2027, ajungerea la un acord privind finanțarea creșterii bugetului militar în manieră perenă, găsirea unui nou șef de Stat Major. Nou ministru al Apărării ar putea fi numit conservatorul Laurynas Kasciunas, actualmente șef al Comisiei de apărare din parlamentul țării.